Πραγματοποιήθηκε, σήμερα, στις εγκαταστάσεις της Σχολής Πυροσβεστών στην Πτολεμαΐδα, η πρώτη 4μερής συνάντηση των Επικεφαλής των Υπηρεσιών Πυρόσβεσης και Διάσωσης Ελλάδας, Αλβανίας, Βουλγαρίας και ΠΓΔΜ.

Ο Αρχηγός του Πυροσβεστικού Σώματος Αντιστράτηγος ΠΣ Βασίλειος Καπέλιος συναντήθηκε με τον Γενικό Διευθυντή Υπηρεσιών Πυρόσβεσης και Διάσωσης της Αλβανίας Alfred Kristuli, τον Περιφερειακό Διευθυντή Πολιτικής Προστασίας του Blagoevgrad της Βουλγαρίας Georgi Parmakov και τον Διευθυντή Υπηρεσιών Προστασίας και Διάσωσης της ΠΓΔΜ Adnan Dzaferoski και αντάλλαξαν απόψεις και προτάσεις σχετικά με την υφιστάμενη κατάσταση και τις προοπτικές της διασυνοριακής συνεργασίας, με στόχο την αύξηση της ικανότητας των υπηρεσιών των τεσσάρων χωρών για παροχή έγκαιρης και αποτελεσματικής απόκρισης, σε περιπτώσεις εκτάκτων αναγκών που σχετίζονται με φυσικές και ανθρωπογενείς καταστροφές.

Συζήτησαν, επίσης, για τη διεξαγωγή μιας κοινής άσκηση πεδίου, στην περιοχή της Πτολεμαΐδας, κατά την άνοιξη του 2018, καθώς και για την οργάνωση προγραμμάτων εκπαίδευσης για το προσωπικό πυρόσβεσης και διάσωσης της Αλβανίας, της Βουλγαρίας και της ΠΓΔΜ, στις εγκαταστάσεις της Σχολής Πυροσβεστών στην Πτολεμαΐδα.

Στη συνάντηση παρέστησαν, από πλευράς Τοπικής Αυτοδιοίκησης, ο Περιφερειάρχης Δυτικής Μακεδονίας Θεόδωρος Καρυπίδης,ο Αντιπεριφερειάρχης Οικονομικών Ηλίας Κάτανας, ο Δήμαρχος Εορδαίας Σάββας Ζαμανίδης και η Εντεταλμένη Σύμβουλος σε θέματα Πολιτικής Προστασίας Μαρία Καρυπίδου.

Επιπλέον, παρέστησαν, από πλευράς ΠΣ, ο Συντονιστής με έδρα τη Θεσσαλονίκη Υποστράτηγος ΠΣ Δημοσθένης Αναγνωστάκης, οι Διοικητές των ΠΕΠΥΔ: Κεντρικής Μακεδονίας Αρχιπύραρχος Κων/νος Πουλτίδης, Δυτικής Μακεδονίας Αρχιπύραρχος Αριστείδης Μαυρόπουλος, Ηπείρου Αρχιπύραρχος Κων/νος Σκούπρας, Ανατολικής Μακεδονίας και Θράκης Αρχιπύραρχος Ναθαναήλ Ρήγας, ο Διοικητής της Σχολής Πυροσβεστών Πτολεμαΐδας Πύραρχος Ανδρέας Παπαζαχαρίας και ο Διοικητής της Π.Υ Πτολεμαΐδας Επιπυραγός Χρήστος Σπυρίδης.

Στο πλαίσιο της συνάντησης έγινε, επίσης, παρουσίαση σχετική με το Εθνικό Κέντρο Πολιτικής Προστασίας, που σχεδιάζεται να δημιουργηθεί στις πρώην εγκαταστάσεις της ΑΕΒΑΛ (Ανώνυμη Εταιρεία Βιομηχανικών Αζωτούχων Λιπασμάτων), στην περιοχή της Πτολεμαΐδας.